– Det er helt håpløst. De fikk beskjed om hva de skulle løpe på og så gjør de noe helt annet, raste Gjert Ingebrigtsen i pressesonen etter løpet.

For harene føk av gårde fra feltet da Jakob Ingebrigtsen skulle løpe sin 1500 meter, og den eneste som var interessert i å tette luken var 17-åringen fra Sandnes.

– De andre var ikke interessert i å løpe. Jeg har aldri sett noe lignende. Han kunne i hvert fall løpt tre sekunder fortere, mente far og trener Gjert Ingebrigtsen.

Unggutten suste likevel inn til personlig rekord på 3,36.06. Det er tre sekunder bedre enn den forrige persen.

Se løpet:

IMPONERTE: Jakob Ingebrigtsen imponerte NRKs ekspertkommentatorer da han gjorde jobben selv og løp inn til ny personlig bestetid. Du trenger javascript for å se video. IMPONERTE: Jakob Ingebrigtsen imponerte NRKs ekspertkommentatorer da han gjorde jobben selv og løp inn til ny personlig bestetid.

– Viser hvor mye respekt han har

Etter å ha fungert som en hare hele løpet mistet Ingebrigtsen posisjonen i siste sving. Dermed endte det unge supertalentet på tredjeplass bak Robby Andrews og vinner Chris O'Hare.

– Jeg hjelper de andre gratis. De løper for å vinne, jeg løper for å løpe fort, sa Jakob Ingebrigtsen etter løpet.

Storebror Filip mener at dagens løp viser hvilken posisjon Jakob Ingebrigtsen har i friidrettsverden.

– Det viser hvor mye respekt han har når han som ikke har begynt å barbere seg må ta ansvar for tretti år gamle folk som har vært i gamet lenge, sa Filip om lillebrors prestasjon.

Gjert Ingebrigtsen synes det var spesielt å se at en 17-åring hadde såpass respekt i et seniorløp.

– Det er litt feigt av de andre som er med. Det er en hel gjeng som har løpt betydelig fortere enn Jakob.

MÅTTE DRA: Jakob Ingebrigtsen tauet på feltet gjennom stort sett hele løpet. Foto: Fredrik Hagen / NTB scanpix

Mener det kunne gått fortere

Også Jakob Ingebrigtsen mener at den personlige rekorden kunne vært betydelig lavere med et bedre løpsopplegg.

– Det kunne gått fortere om det hadde blitt annerledes og jeg ikke hadde løpt sololøp.

Til tross for at harene ikke gjorde jobben, var Ingebrigtsen meget godt fornøyd med løpet.

– Vi har to harer for at de skal hjelpe oss. I dag ble det ikke noe særlig hjelp, men jeg er veldig godt fornøyd med tiden, sier han.

Tre brødre på toppen

Med tiden 3,36.06 legger Jakob Ingebrigtsen seg inn bak brødrene Henrik og Filip på listen over de raskeste 1500-metersløperne i norgeshistorien.

– Jeg blir ekstremt motivert for sesongen videre og hva jeg er i stand til å gjøre i et bedre felt, sier Ingebrigtsen.

Han gir Bislett-publikummet mye av æren for sin nye rekord.

– Du klarer ikke å høre noe som helst. Tilskuerne skriker av begeistring. Det er noe av det sykeste jeg har vært med på.